ขาดดุลเงินสดเพียบเหตุดัมพ์งบกระตุ้นศก.
รัฐบาลใช้จ่ายเต็มสูบ เพียงแค่ 5 เดือนขาดดุลเงินสดบานทะโร่ 4.53 แสนล้านบาท
23 มี.ค. 2556

รัฐบาลใช้จ่ายเต็มสูบ เพียงแค่ 5 เดือนขาดดุลเงินสดบานทะโร่ 4.53 แสนล้านบาท
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 5 เดือนแรกของปีงบประมาณ 2556 รัฐบาลมีรายได้ 8.07 แสนล้านบาท สูงกว่าช่วงเดียวกันปีที่แล้ว 1.37 แสนล้านบาท หรือ 20.5% ซึ่งมีปัจจัยหลักมาจากการจัดเก็บภาษีมูลค่าเพิ่มและภาษีสรรพสามิตรถยนต์สูงกว่าช่วงเดียวกันของปีก่อน สะท้อนถึงเศรษฐกิจภายในประเทศเติบโตอย่างต่อเนื่อง และเป็นผลต่อเนื่องจากโครงการรถยนต์ใหม่คันแรก
ขณะที่การเบิกจ่ายเงินงบประมาณมีจำนวนทั้งสิ้น 1.14 ล้านล้านบาท สูงกว่าช่วงเดียวกันปีที่แล้ว 2.46 แสนล้านบาท หรือ 27.4% ซึ่งเป็นผลจากรัฐบาลได้เร่งดำเนินนโยบายทางการคลังของรัฐบาลในการกระตุ้นเศรษฐกิจ ส่งผลให้ดุลเงินงบประมาณขาดดุล 3.38 แสนล้านบาท 
ทั้งนี้ เมื่อรวมกับดุลเงินนอกงบประมาณที่ขาดดุลอยู่ 1.15 แสนล้านบาท สาเหตุหลักจากการไถ่ถอนตั๋วเงินคลัง 1.02 แสนล้านบาท ส่งผลให้รัฐบาลขาดดุลเงินสดรวมทั้งสิ้น 4.53 แสนล้านบาท
ขณะเดียวกันการที่รัฐบาลได้กู้เงินเพื่อชดเชยการขาดดุล 1.55 แสนล้านบาท ทำให้ดุลเงินสดหลังการกู้ยืมเงินขาดดุลทั้งสิ้น 2.97 แสนล้านบาท และเงินคงคลัง ณ สิ้นเดือน ก.พ. มีทั้งสิ้น 2.62 แสนล้านบาท
นายสมชัย กล่าวว่า การขาดดุลเงินสดของรัฐบาลที่เกิดขึ้น เป็นไปตามความตั้งใจของรัฐบาลในการเร่งเบิกจ่ายงบประมาณเพื่อกระตุ้นเศรษฐกิจ ในขณะที่เงินคงคลังยังอยู่ในระดับที่สูง สะท้อนให้เห็นถึงฐานะการคลังที่อยู่ในระดับเข้มแข็ง
สำหรับงวดเดือน ก.พ.นั้น พบว่า รัฐบาลมีรายได้นำส่งคลัง 1.35 แสนล้านบาท สูงกว่าเดือนเดียวกันปีที่แล้ว 7,031 ล้านบาท มีการเบิกจ่ายเงินงบประมาณทั้งสิ้น 1.52 แสนล้านบาท ต่ำกว่าเดือนเดียวกันปีที่แล้ว 1.06 แสนล้านบาท 
การเบิกจ่ายเงินงบประมาณที่สำคัญในเดือนนี้ ได้แก่ รายจ่ายของกองทุนหมู่บ้านและชุมชนเมืองแห่งชาติ 1.12 หมื่นล้านบาท รายจ่ายเงินอุดหนุนของกระทรวงศึกษาธิการ 4,093 ล้านบาท รายจ่ายของกระทรวงกลาโหม 2,361 ล้านบาท และรายจ่ายเงินอุดหนุนรัฐวิสาหกิจ 2,093 ล้านบาท